翠孤至渚宮寄座主相公
作者：曹鄴
朝代：唐

paragraphs: 萬里一孤舟，春行夏方到。
骨肉盡單羸，沈憂滿懷抱。
羈孤相對泣，性命不相保。
開戶山鼠驚，蟲聲亂秋草。
白菌緣屋生，黃蒿擁籬倒。
對此起長嗟，芳年亦須老。
恩門爲宰相，出入用天道。
忽於摧落間，收得青松操。
全家到江陵，屋虛風浩浩。
中腸自相伐，日夕如寇盜。
其下有孤姪，其上有孀嫂。
黃糧賤於土，一飯常不飽。
天斜日光薄，地濕蟲呌噪。
惟恐道忽消，形容益枯槁。
古人於黃雀，豈望白環報。
奉荅恩地恩，何慙以誠告。